A Tanács határozata

(1997. szeptember 22.)

a veszélyes hulladékok országhatárokat átlépő szállításának és ártalmatlanításának ellenőrzéséről szóló egyezménynek (bázeli egyezmény) a részes felek konferenciájának III/1 határozata által megállapított módosításának a Közösség részéről történő jóváhagyásáról

(97/640/EK)

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 130s. cikkének (1) bekezdésére és az ahhoz kapcsolódó 228. cikk (2) bekezdésének első mondatára, valamint (3) bekezdésének első albekezdésére,

tekintettel a Bizottság javaslatára [1],

tekintettel az Európai Parlament véleményére [2],

mivel a 93/98/EGK határozattal [3] a Közösség jóváhagyta a veszélyes hulladékok országhatárokat átlépő szállításának és ártalmatlanításának ellenőrzéséről szóló Egyezményt, ami általánosan Bázeli Egyezményként ismert, és 1994. május 7-én az Egyezmény teljes jogú részese lett;

mivel az 1995. június 22-i tanácsi határozat értelmében a Bizottság, a tagállamok képviselőivel konzultálva, a Közösség nevében részt vett a Bázeli Egyezmény Részesek Konferenciája harmadik ülésének tárgyalásain, amely arra irányult, hogy a Részesek Konferenciájának II/12 határozatával összhangban módosítsák az Egyezményt; mivel e határozat értelmében a veszélyes hulladékok végső ártalmatlanítás céljából történő, OECD országokból a nem OECD országokba irányuló exportját azonnal megtiltják és a hasznosítás céljából végzett veszélyeshulladék-exportot 1997. december 31-ig fokozatosan megszüntetik és ezt ettől a dátumtól kezdve megtiltják;

mivel ennek az előkészítő tárgyalásnak az eredményeként 1995. szeptember 22-én a Részesek Konferenciáján elfogadták a III/1 határozatot, kiegészítve általa az Egyezményt az új 7a preambulumbekezdéssel, az új 4A cikkel és az új VII. melléklettel; mivel a III/1 határozatnak az a célja, hogy azonnal tiltsák meg a veszélyes hulladékok végső ártalmatlanítás céljából történő, a VII. mellékletben felsorolt részes államokból a felsorolásban nem szereplő országokba irányuló exportját, és 1997. december 31-ig fokozatosan szüntessék meg, valamint ettől a dátumtól kezdve tiltsák meg a hasznosítás céljából végzett veszélyeshulladék-exportot a VII. mellékletben felsorolt részes államokból a felsorolásban nem szereplő országokba;

mivel a hulladékok szállítására vonatkozó közösségi jogi szabályozást az Európai Közösségen belüli, az oda irányuló és az onnan kifelé történő hulladékszállítás felügyeletéről és ellenőrzéséről szóló 259/93/EGK rendelet módosításáról szóló, 1997. január 20-i 120/97/EK tanácsi rendelet [4] ennek megfelelően módosította;

mivel az Egyezmény 17. cikke értelmében a Bázeli Egyezmény módosításának megerősítése, jóváhagyása, formai megerősítése vagy elfogadása folyamatban van; mivel a módosítás a Részesek között 90. napon lép hatályba azt követően, hogy letétbe helyezték a Részesek legalább háromnegyede által ratifikált, jóváhagyott, formailag megerősített, vagy elfogadott okiratokat,

A KÖVETKEZŐKÉPPEN HATÁROZOTT:

1. cikk

A veszélyes hulladékok országhatárokat átlépő szállításának és ártalmatlanításának ellenőrzéséről szóló Egyezmény módosítása, melyet a Részesek Konferenciája által 1995. szeptember 22-én elfogadott III/1 határozat állapít meg, a Közösség nevében ezennel jóváhagyásra került.

A módosítás szövege e határozat mellékletét képezi.

2. cikk

A Tanács elnöke ezúton felhatalmazást kap arra, hogy kijelölje azt a személyt (személyeket), aki(k) a Közösség nevében eljárva letétbe helyezi(k) az elfogadó okiratot az Egyesült Nemzetek Főtitkáránál, az Egyezmény 17. cikkének megfelelően.

3. cikk

Ezt a határozatot az Európai Közösségek Hivatalos Lapjában ki kell hirdetni.

Kelt Brüsszelben, 1997. szeptember 22-én.

a Tanács részéről

az elnök

F. Boden

[1] HL C 197., 1997.6. 27., 12. o.

[2] Az 1977. szeptember 16-án benyújtott vélemény (még nem jelent meg a Hivatalos Lapban)

[3] HL L 39., 1993.2.16., 1. o.

[4] HL L 22., 1997.1.24., 14. o.

--------------------------------------------------